Pepe Viyuela torna a la Mostra Internacional de Pallasses i Pallassos de Xirivella
11 de octubre de 2024

Xirivella tornarà a ser la capital de l'humor del 4 al 17 de novembre amb la celebració de la XXXI edició de la Mostra Internacional de Pallasses i Pallassos de Xirivella. Durant dues setmanes hi haurà deu espectacles, cinc d'ells gratuïts als carrers i places de la localitat i altres cinc de pagament a preus molt populars, als quals enguany s'ha incorporat l'abonament ‘Pack Mostra’ amb el qual es pot veure tot el festival, declarat d'Interés Turístic Provincial, per només 16 euros.

Entre els atractius d'aquesta edició, està el retorn de Pepe Viyuela a la Mostra, en la qual ja va participar l'any de la seua inauguració en 1993. “És com tornar a casa, però ara més major, amb un recorregut diferent i amb un espectacle que, encara que aparentment és el mateix, ha anat canviant moltíssim al llarg dels anys, tant com he pogut anar canviant jo”, assegura l'humorista, que assegura que la Mostra Internacional de Pallasses i Pallassos de Xirivella “és un lloc de trobada i de creixement. És quasi un temple al qual agrada molt acudir, recollir-se i eixir renovat”.

A més de Viyuela i el seu clàssic ‘Encerrona’, s'han programats espectacles irreverents com ‘\*War baby’, de Produccions Yllana; divertits com ‘¡Qué buen día!, de Maite Guevara; atrevits com ‘Sueña’, de Mireia Miracle; mítics com ‘Juana de Arco’, de la suïssa Gardi Hutter; nostàlgics com ‘Vivan los payasos’, d'Infinity Produccions en col·laboració amb el Cercle Instructiu Musical de Xirivella; tendres com ‘Límit’, de Maria Andrés; musicals com el premiat ‘B.O.B.A.S’, de Jimena Cavalletti; o emocionants com ‘El Gran Final’, de Bucraá Circus. A això se suma el retorn del concurs de números clown de Xirivella amb La Troupe Malabó.

PACK MOSTRA: TOTA LA MOSTRA PER 16 EUROS

Com a novetat, enguany s'ha llançat el Pack Mostra i el Pack Mostra Jove. Amb este abonament, es poden veure els cinc espectacles de pagament per només 16 euros, que es redueixen a 14 en el cas d'aportar Carnet Jove o d'Estudiant. El Pack Mostra i les entrades soltes es posaran a la venda el pròxim 21 d'octubre en internet en giglon.com o a la Casa de Cultura de Xirivella.

En paral·lel també se celebrarà la Mostreta Escolar, en la qual hi haurà un total de quinze passes als que acudirà l'alumnat de segon cicle d'Infantil i de tots els cursos de Primària de set centres de la localitat. Participaran en la Mostreta les companyies Ameba Teatre i La Troupe Malabó.

També s'han programat activitats paral·leles com el Trenet de la Rialla, que recorrerà els carrers de la ciutat anunciant la Mostra el pròxim 19 d'octubre, la presentació dels dos primers llibres de la col·lecció PTV (Pequeño Teatro de Valencia) Clowns, d'Eduardo Zamanillo, i una col·laboració amb Payasospital.